Il-Qorti kkonfermat illum li l-Eks CEO tal-PBS John Bundy tkeċċa b'mod invalidu mill-kumpanija. Madanakollu, il-kumpens ta' €226,488 li qala' fi Frar ġie mnaqqas bin-nofs mill-istess Qorti. Bundy ilmenta bit-tkeċċija tiegħu quddiem it-Tribunal tax-Xogħlijiet u saħaq li sar jaf li l-Bord tad-Diretturi għażlu li jkeċċuh mill-midja. It-Tribunal qal li Bundy qatt ma ngħata ċ-ċans li jaffaċja l-proċeduri dixxiplinarji biex jispjega ruħhu imma tkeċċa wara li tilef vot ta' fiduċja. Ir-raġuni li ta l-Bord għala tkeċċa Bundy kienet li hu kien kera numru ta' vetturi li swew madwar €500,000 mingħajr ma kellu l-awtorità li jagħmel dan. Fl-2017: ​Time Up: Il-Bord tal-PBS ikeċċi lil John Bundy Bundy saħaq li ma kienx jaf bil-proċeduri ta' kif jinkrew il-vetturi u żied jgħid li l-uffiċjali tal-PBS ma infurmawħx li l-entità tal-Istat kella toħroġ tender biex jinkrew il-vetturi. Il-PBS appellat id-deċiżjoni tat-Tribunal wara li dan qabel ma' Bundy u tawh €226,488 bħala kumpens. Aqra aktar: Il-PBS se jappella d-deċiżjoni li Bundy tkeċċa inġustament L-Imħallef Lawrence Mintoff tal-Qorti tal-Appell iddikjara li Bundy tkeċċa mingħajr raġuni valida u ma ngħata l-ebda opportunità biex jiddefendi ruħhu. Hu żied jgħid ukoll li ma sar l-ebda djalogu bejn iż-żewġ entitajiet. L-Imħallef irrimarka li nħolqot tensjoni kbira bejn Bundy u l-PBS meta hu beda jitkellem fuq is-sitwazzjoni finanzjarja li kienet għaddejja minna l-PBS. Xi ftit mill-ispejjeż li tkellem fuqhom Bundy kienu ta' kif intefqu eluf ta' ewro f'ristorant wieħed u kif intefqu ħafna flus fuq il-parteċipazzjoni ta' Malta fil-Eurovision Song Contest. Il-Qorti semmiet li l-mexxejja tal-PBS naqsu milli jindirizzaw il-flotta antika tal-vetturi li kellhom u li Bundy kellu intenzjonijiet tajba meta kera l-vetturi. Madanakollu, il-Qorti qalet ukoll li Bundy ma setax jgħid li ma kienx jaf kif isiru l-proċeduri. Għaldaqstant, il-Qorti ddikjarat li l-PBS ma ngħatatx smigħ ġusta u li d-deċiżjoni li ttieħdet kontriha saret kontra l-liġi. Minħabba din id-dikjarazzjoni, il-kumpens ta' Bundy ġie mnaqqas bin-nofs għal €113,244. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_615acf4c24c0c_rand.td-a-rec-img{text-align:left}.td_uid_3_615acf4c24c0c_rand.td-a-rec-img img{margin:0 auto 0 0}